
In vitro androgenezis indukciója paprikában (Capsicum annuum L.)

Az in vitro androgenezis folyamatán alapuló izolált mikrospóra (éretlen pollen) tenyésztés módszerével double haploid (DH) vagy kettőzött haploid növényeket lehet létrehozni. Ezen eljárást a növénynemesítők előszeretettel alkalmazzák, hogy a nemesítés folyamatának szelekciós idejét 6-8 generációról 1 regenerációra csökkentsék. Ezen alapuló haploid technika fűszerpaprika esetében is sikeresen alkalmazható.
Az in vitro androgenezis sikerét több tényező is befolyásolja, úgymint a genotípus, donor növények felnevelése, mikrospórák fejlettségi állapota, stressz kezelése, indukciós tápoldat és a regenerációs tápoldat összetétele. Kísérleteinkben az indukciós és regenerációs tápoldat összetételét tanulmányoztuk. Az izolált mikrospórákat B5 és ½ B5 tápoldatban tenyésztettük cefotaxime illetve 100 mg/l timentin és 20mg/l rifampicin antibiotikum keverék kiegészítéssel. Szignifikáns különbséget kaptunk embrioidok számában a különböző kezelések között, a legtöbb embrioid a ½ B5 cefotaxime antibiotikummal kiegészített indukciós tápoldatban fejlődött. A regeneráló táptalajon növekedett, a cefotaxime kiegészítéssel készült ½ B5 tápoldatból származó embrioidok regenerálták a legtöbb gyökeret. Regeneráció során teszteltük a gelrite koncentrációjának hatását a regenerációra, a felhasznált táptalajokon növekedett embrioidok gyökeresedési erélye és hajtás fejlődése nem adott számottevő különbséget különböző gelrite koncentrációjú táptalajon.
A sikeresen regenerált növények ploid fokát flow cytometriás vizsgálattal ellenőriztük, a fertilis spontán diploid növények a Fűszerpaprika Kutató-Fejlesztő Nonprofit Közhasznú Kft., Szegedi Osztályán kerülnek felhasználásra a hibrid nemesítési programjukban.



